Петко Р. Славейков
На дружината си

chitanka.info

Хайди, дружина,

в бой за родина!

Ето байрака

вий се, нас чака.

Меч да изтръгнем,

напред да тръгнем!

В бой за народа,

в бой за свобода!

Я подай чашка,

майко юнашка!

Пийте, дружина,

и за родина

в бой да вървиме

за нейно име!

Развивай байрак

ти, наш млад войводо!

Разперяй криле,

драга нам свободо!

С пушка на рамо

да идем тамо

де бой се чува,

да враг върлува;

в огън и кърви —

там да сме първи!

Развивай байрак

ти, наш млад войводо!

Разперяй криле,

драга нам свободо!

Хайде, не стойте,

вий се не бойте!

Кръстът пред нази —

нашта надежда:

той ще ни пази

в бой от премеждье.

Развивай байрак

ти, наш млад войводо!

Разперяй криле,

драга нам свободо!

Ако би даже

да н’ оцелеем,

всеки ще каже:

„Боже, блазе им,

юнаци бяха,

на бой умряха!“

Развивай байрак

ти, наш млад войводо!

Разперяй криле,

драга нам свободо!

Щеме, не щеме,

все ще умреме;

смъртта не лъже.

Хад’ под оръжье

да умрем мъжки!

Развивай байрак

ти, наш млад войводо!

Разперяй криле,

драга нам свободо!

Най-сладка смърт е

смърт за свобода.

Тя е безсмъртье —

живот в народа!

Тя обещава

безсмъртна слава!

Славейков публикува тази песен с дата на написване „юли 1877“.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.